Négy szakpolitikai alternatíva létezik. Ezeket a lenti pontok ismertetik. ·0. alternatíva – Nincs változás: Az alapforgatókönyv szerint „nem hoznak intézkedéseket”. Ezen alternatíva hagyná, hogy a jelenlegi szabványosítási folyamat a szokásos módon alakuljon, anélkül, hogy különös figyelmet fordítana a kialakulóban lévő technológiákból eredő kockázatokra és a hagyományos technológiákkal kapcsolatban fejlesztésre szoruló területekre. Az alapforgatókönyv továbbá magában foglalná a gépekről szóló irányelv alkalmazásáról szóló útmutató (a továbbiakban: útmutató) szokásos eljárást követő felülvizsgálatát is (az érdekelt felek közötti megbeszélések és kizárólag konszenzusos döntéshozatal). ·1. alternatíva – Az ipar önszabályozása és az útmutató módosításai: Ezen alternatíva nem módosítaná a gépekről szóló jelenlegi irányelvet. Ehelyett pontosítaná az útmutatót, és az alábbiakat szorgalmazná: i. konszenzus a hatályról és a fogalommeghatározásokról; ii. a papíralapú dokumentáció csökkentése; iii. a jelenlegi nagy kockázatú gépek tisztázása; iv. az új jogszabályi keret egyéb termékbiztonsági jogszabályaival való nagyobb összhang; és v. a különböző tagállamok közötti értelmezési eltérések csökkentése. Az utolsó pont a gépekkel foglalkozó szakértői csoport tematikus üléseit is magában foglalja. Egy új bizottsági szabványosítási felkérés hatályos jogi szöveg keretein belüli kibocsátása révén kezelnék a kialakulóban lévő technológiákból eredő új kockázatokat (valamint a hagyományos technológiákból eredő bizonyos kockázatokat). ·2. alternatíva – Terhek minimalizálása: Ezen alternatíva kizárólag a jogi szöveg és a hatály pontosítására, valamint az egyszerűsítés elérésére összpontosítana. E célból ez az alternatíva módosítaná a gépekről szóló jelenlegi irányelvet, hogy annak hatályát és fogalommeghatározásai jogi szempontból egyértelműbbé tegye. Az egyszerűsítés elérése érdekében az alábbi módosításokat vezetné be: i. a használati utasítások digitális formátumban történő kiadására vonatkozó engedély jogi szövegbe foglalása; ii. a gépekről szóló irányelv új jogszabályi kerethez való igazítása; és iii. a gépekről szóló irányelv rendeletté való átalakításával az értelmezési eltérések elkerülése. A jelenlegi jogszabály módosításai között szerepelne a Bizottság felhatalmazása arra, hogy a jövőben bizonyos kritériumok alapján felülvizsgálja a nagy kockázatú gépek listáját. Ugyanakkor valamennyi módosítást a termékekre vonatkozó biztonsági követelmények kiigazítása nélkül hajtanák végre. Így a gyártók gépek tervezésével és gyártásával kapcsolatos kötelezettségei nem változnának. Ezt kiegészítené egy új bizottsági szabványosítási felkérésnek a jogi szövegben foglalt jelenlegi biztonsági követelmények keretein belül történő kibocsátása. ·3. alternatíva – A terhek minimalizálása és a biztonság fokozása: Ez a legambiciózusabb alternatíva, amely jobb biztonságra törekszik, miközben kihasználja a terhek csökkentésének valamennyi lehetőségét. E célból ez az alternatíva módosítaná a jelenlegi jogi aktust, hogy annak hatályát és fogalommeghatározásai jogi szempontból egyértelműbbé tegye. Az egyszerűsítés elérése érdekében az alábbi módosításokat vezetné be: i. digitális dokumentáció engedélyezése; ii. a gépekről szóló irányelv új jogszabályi kerethez való igazítása; és iii. a gépekről szóló irányelv rendeletté való átalakításával az értelmezési eltérések elkerülése. Ez az alternatíva felhatalmazná a Bizottságot arra, hogy a nagy kockázatot jelentő gépek jelenlegi listáját az e területen bekövetkező új piaci fejlemények alapján felülvizsgálja, a nagy kockázatú gépek megfelelőségértékelése esetében megszüntesse a belső ellenőrzési lehetőséget, valamint elvégezze a nagy kockázatú gépek listájának első kiigazítását. Ezen túlmenően kiigazítaná az I. mellékletben foglalt azon biztonsági követelményeket, amelyeknek a gyártóknak a gépek tervezése és gyártása során meg kell felelniük, hogy a kialakulóban lévő technológiákból eredő kockázatokat, valamint a hagyományos technológiákból eredő sajátos kockázatokat kezeljék. Ezt kiegészítené egy új bizottsági szabványosítási felkérés, amely figyelembe veszi a jogi szövegben foglalt új és/vagy felülvizsgálat biztonsági követelményeket. Az előnyben részesített szakpolitikai alternatíva a 3. alternatíva. E szakpolitikai alternatíva valamennyi azonosított problémát a leghatékonyabb és legeredményesebb módon kezeli, javaslatot téve a gépekről szóló felülvizsgált irányelvre, amely nem csak most, hanem az elkövetkezendő években is megfelel a célnak. Továbbá összhangot biztosít a meglévő termékbiztonsági jogszabályokkal, a mesterséges intelligenciára vonatkozó jövőbeli rendelettel és a kiberbiztonsági jogszabállyal. Az előnyben részesített alternatíva új követelményeket határoz meg és pontosítja a meglévő követelményeket: i. célzott és arányos módon; és ii. csak szükség esetén. Ezen új követelmények és pontosítások gyakran csak a gépek bizonyos típusai esetén alkalmazandók. Az előnyben részesített alternatíva a jelenlegi jogi aktust hatálya, fogalommeghatározásai és követelményei vonatkozásában jogi szempontból egyértelműbbé teszi, ideértve a kialakulóban lévő technológiákból eredő kockázatra vonatkozó követelményeket is. Ezenfelül az előnyben részesített alternatíva olyan módon hozzájárul a szabványosítási tevékenységekhez, ami fokozza a biztonságot és magasabb szintű bizalmat és ipari versenyképességet biztosít a piacon (ideértve a digitális piacot is). Az előnyben részesített alternatíva továbbá: i. felhatalmazza a Bizottságot arra, hogy a nagy kockázatot jelentő gépek jelenlegi listáját az e területen bekövetkező új piaci fejlemények alapján kiigazítsa; ii. a nagy kockázatú gépek megfelelőségértékelése esetében megszünteti a belső ellenőrzési lehetőséget; és iii. a mesterséges intelligenciáról szóló új rendelettel teljes összhangban felülvizsgálja a nagy kockázatú gépek listáját. A digitális dokumentáció engedélyezése révén az alternatíva javaslatot tesz az iparág által erőteljesen igényelt és a Bizottság digitális szakpolitikájával összhangban álló tehercsökkentő intézkedésre (miközben biztosítja, hogy a végfelhasználók a vásárláskor kérésre ingyenesen hozzájuthassanak a használati utasítások nyomtatott változatához). Végül, a gépekről szóló felülvizsgált irányelv koherenciája és jogbiztonsága javulni fog azáltal, hogy az új jogszabályi kerethez igazítják és jövőben rendelet lesz. Az arányosság biztosítása érdekében e szakpolitikai alternatívát az alábbiak egészítik ki: i. a Bizottság által kibocsátandó új szabványosítási felkérés; és ii. útmutató a részletes pontosításokhoz.